Hvad er ligheden mellem Dronning Margrethe og Kim Jong-un?

Således spørger Radikale Venstres ungdomsorganisation Radikal Ungdom gådefuldt i deres seneste opslag på facebook, inden de selv giver svaret:

De er begge født til magten.

I sig selv en opsigtsvækkende sammenligning, men ifølge Radikales Ungdoms landsformand Christopher Røhl skal opslaget ses som et provokerende indspark i diskussionen om monarkiets berettigelse.

- Pointen er, at vi gerne vil provokere, og vi sammenligner jo ikke Dronningen med den nordkoreanske diktator. Vi siger bare, at de begge er født til magten, og det er et demokratisk problem, forklarer Christopher Røhl.

Ikke på stemmesedlen

Han understreger, at opslaget helt og aldeles står for egen regning, og der har ikke været kontakt med hovedpartiet om linjen over for kongehuset.

- Problemet er, at vi aldrig har haft muligheden for at stemme på Dronningen, hvilket jeg i øvrigt slet ikke ville være afvisende over for efter hendes nytårstale, hvor hun blandt andet sagde nogle interessante ting omkring vores ansvar for flygtninge.

Der er jo mange, der som jer mener, at kongehuset skal afskaffes, men er I ikke bange for, at folk alligevel vil finde sammenligningen med én af verdens mest frygtede diktatorer langt ude?

- Det handler slet ikke om hende, men om at vi har en demokratistridig institution som monarkiet. Så jeg tror folk vil forholde sig til det, og ikke lægge noget yderligere i sammenligningen, fortæller Christopher Røhl.